Super League Ewropew: Ole Gunnar Solskjaer jitkellem mal-partitarji …. Ritratt: Twitter@RedIssue Il-manager ta' Manchester United, Ole Gunnar Solskjaer, tkellem ma' partitarji li daħlu fil-ground tat-taħriġ tal-club f'Carrington nhar il-Ħamis biex jipprotestaw kontra l-familja Glazer li hija s-sid tal-club. Iktar minn tużżana partitarji daħlu fil-kumpless iżda mbagħad telqu. Huma kellhom bandalori li kienu jgħidu 'Glazers Out' u '51% MUFC '. Il-co-chairman Joel Glazer kien ikun viċi-president tal-European Super League qabel ma Manchester United irtiraw nhar it-Tlieta wara reazzjoni furjuża. Nhar l-Erbgħa, huwa ppublika ittra ta' apoloġija billi ammetta li l-club għamel żball meta daħal fil-kompetizzjoni proposta. "F'madwar id-9am dalgħodu grupp kiseb aċċess għall-ground tat-taħriġ tal-club," qalu Manchester United fi stqarrija. "Il-manager u oħrajn tkellmu magħhom. Il-bini kien sigur u l-grupp issa telaq mis-sit." Ma' Solskjaer ingħaqdu l-assistant coach Michael Carrick, id-direttur tekniku Darren Fletcher u l-midfielder Nemanja Matic waqt li tkellmu mal-partitarji, li kienu jidhru fid-daħla tas-sigurtà, barra l-entratura prinċipali u fuq il-pitch tat-taħriġ. Manchester United kienu wieħed mis-sitt clubs tal-Premier League li rreġistraw għall-European Super League, qabel ma lkoll irtiraw fi żmien 48 siegħa minn meta tħabbret il-kompetizzjoni. "Aħna ma rnexxilniex nuru biżżejjed rispett għat-tradizzjonijiet msejsa fuq l-għeruq tagħha," qal Glazer f'ittra miftuħa lill-partitarji. Kien hemm kampanja fit-tul kontra l-familja Glazer sa minn meta huma ħadu r-riedni tal-club b'mod kontroversjali lura fl-2005.